9
Yesusva Henga Gana Hevna Kapaniam kotaram, wo Di Uvavulmungilmba Sishona Vewol Vawovna.
Mak 2:1-12, Luk 5:17-26
1 Yesustatanamba henga no botra saivnamba, wonavhoa, os plombmonam wongana, Kapaniam kotaram henga angana. Temba nomba Kapaniam kotava Yesusna kembel.
2 Yesusva di ona vena, indhanam monglam nongalna, ten ambv, himba indhanarinim mongom uvavulmungil towara wulambvna, no indhanariniva eva ata es englamonglava shuawol vevta.
Yesusva doara lihawol vena, no indhanamba kamba indnahonam lovahmanav, wo Yesus omnana no indhanarinim, seh, men kava daipota yemba kilumbshuav pevna indkoklarava, yeoa daipotaoa indk vetho.
3 Di doara katekisva monglava lovahvna, hev hillinamba, hev ningvna, Yesusva Sesoamba opilpihav osva, Sesoangas indhanana sahoklalmba selvhinv, mongova snamba indhanariniva owai.
4 Wo Yesusva hev ambo lihawol vinna no katekisna nengavnangmba, wo hev unna, yena nengavnangva sahonam lovahinv, kava beswonam vev. Sesoa doara kamba pusvundthoana, moa mendekli vraohna, os kava selvhinvra indhanana sahoklalmba hona pethanindnamba. 5-6 Ata henga kava hona indhanarinimba os omnavav, pholahangao, wo yimba ata liheivav, osva kava tanam ishoi, seh, men kava daipota yena indkoklamba selvlahav. Wo doa Yesus no indhanarinim omnana towatrinim, pho, pevna tikar lengvarava, pevna deuvram gao.
7-8 Wo nungi lelnam no indhanariniva pho, kinsombwonamba owai, himba undmosera gavna, wo indkumbiva mindnam evekingil vithivna. Himba os uvna, Sesoam okulu, himba tanam mongom indhanarinim snamba moamba doa vraohna, mendekliandramba velmba.
Yesus Omnana Matium, Yeoa Katindim Petheinu.
Mak 2:13-17, Luk 5:27-32
9 Yesusva nominiva venamba, gavna, wo nonglana, indhanariniva men kantorra andra vev, no indhanariniva indhanana taeks di dombluhunvna. Temba hena andra, hena nihilva Matiu. Wo doa Yesus omnana, yeoa katindim petheinu, wo doa himba phonamba, os Yesusm pethamnana.
10 Wo innemba hlavna Matiuna deuvrava, Matiu, Yesus hev, eva hevna aonghal mahalnind noi hlavna. Wo eva indkumbi taeksdombnind, eva no indhana ten sembayangm beswonam engvm owai vivnam, himba Yesustatanamongo di mongawulm hlavna. 11 Varisinindva monglava nomba sembayangmba keknamba vivnamba, nunglivnamba, hev Yesusna aonghal mahalnindm unna, Yesusva osva sahonam vev, manara, himba innemba wonnev taeksdombnindmba, eva nom indhanam, ten sembayangm beswonam velm owai velvohvm.
12 Yesusva no moamba hellenamba, hev unna olhmona Varisinindm, indhanamba nomba besalva, himba angavmoa mantri indamba, wo heva os indhanamba uvavulmungilva angav mantri indam, hevm kolvrowolalm. 13 Hillu honam mongom Sesoana moam, wo ningvm hona moana plalm. Sesoava os unna indhanamba,
Wevsava os lohv, owapevmba indhanamba yimba indvewol vivrava, kolvrowol vivrava, temba mendeklinonoa. Memba no wevsava, tatam yimba suwera wesang viv, kam nonam okolalm, temba mendekliva owai, no wevsava ambota kana novrava. Hosea 6:6
Yesusva mendah ishunvna, kava hona petharamba osmba pronamoa, unvra besal indhanamangas, yeoa saivo Sesoatindi nemellam. Owai, kava indkumbim moakot velm prona, nom indhanakokla nindnahonam, ten sembayang beswonam engivmoa.
Yesus Unna Hem, Kavna Aonghal Mahalnindva Indk Vithiv, Kava Nemelmomba Wulvahv.
Mak 2:18-22, Luk 5:33-39
14 Henga mongla Yon Baptaisna aonghal mahalnind ambe Yesusindam. Hev umnina, ka eva Varisinind, kava innemba lovahalvohv, os kava sembayangna wevsam engiv. Wo heva os owai, yena aonghal mahalnindva himba innemba lovahalvohvmoa, himba hlangas velvohv elsusva, es hevpa osva?
15 Yesus unna, kavna aonghal mahalnindva lehra viv. Es hevpa indhanamba diva innerava duuswonam vivavma, innemba lovahavavma, nonamba innetihna araravalva diva ahavrava? Owai, wo heva os sismba ungund ambrava, no innena aralmba waianga, wo nonamba hetindiva si ku kusithapravav, wo innemba hlavavmoa.
16 Yesusva mendah ishunvna olhmona hemba, kana nemelmoa eva Varisinindna wevsa mongawulmba akiliha evevmoa. Es hevpa, yimba nemelva pevna bayuva kovovravavma, kuendowol velmba melmba pevna bayukololmba? Owai, henga osva bolavov.
17 Es hevpa wimbva pepavnamba mongawulmba sovhundthoavavma sumb ovshanovollava yimba? Owai, sumbva powallava, wo wimbva os noshara gapiavav. Wimbpapavna yeoa sumb nemella sovhundthoao.
Yesus Ungevlirinimindm Henga Beswonam Devhona.
Mak 5:22-43, Luk 8:41-56
18 Yesusva mendah moamba nomba ishunvna indhanamba, wo mongo sembayangnindna kuwul pronamba Yesusindam, ku kusithamnanamba, osahmana, kana momba doa wohdahai, yeoa prorava, pevna engla sena holothomno, osm himba henga ata beswonam phovav.
19-21 Wo doa Yesusva hellenamba, pho, wo hem pethamnavna, wo hevna aonghal mahalnindva hemba patvmonavna sisva. Monam mendah ona angana, mongova ungevliriniva di avna, himba tovoltowond vaomana vevna, 12pelara tahonmba lohmanavna. No ungevliriniva os nengna, ata ambo kava kayen mulm Yesusnam kevravav, wo ata kamba kanandhavav. Nonamba Yesusva hemba kuvhoana, sis himba pethamnanamba, Yesusna kayen mulm kevranga ve.
22 Wo Yesusva lohvhoanamba, os ona haravhoana, ungevlirinim nongle. Yesus omnana ungevlirinim, yimba kamba pevna indnahonam amnav, ata yemba henga kanandhavav, yeoa indk vetho daipotaoa. Wo doa no ungevlirinina tovol kik vevnamba, wo doa beswonamangas no ungevliriniva avna.
23-24 Yesusva ganamba, no sembayang kuwulna deuvra pho. Himba di ona nongalna, men osva viv, wohna vuvna ondahawolavnamba, wuovnamba, no mindm vinivna. Hev unna, yeoa phopiao deuvmerinioa amballam, di kuksa veo, hona mutundisriniva dahaimoa, himba ambo ninliv. No indhanamba losgoplala omnavna Yesusmba, uvna, dasalm ov, esalm osva ov.
25 Himba no indhanamba wolapho ovona amballam, wo hevpa dom osihav, di ungevlirinimindm vindilvnam, no ungevlirinimindna englam kevramna, wo no ungevliriniva henga beswonam pho. 26 Indhanamba no moamba wulvahvna Kapaniam kota nosis, osva Yesusva doa os vei.
Yesusva Novtitmungil Samblam Sishona Vewolna.
27 Yesusva nominiva venamba, monam ona gana, wo novtitmungil sambla epawohamnavna hemba, hev ihishonga evemnana, yimba Devit kuwultindirini lohv, Sesoa yemba pusvundthoana, yeoa kam und vewol verava, kolvrowolo.
28-29 Yesusva deuvra sihanamba, wo eva no novtitmungil sambla esihoho, wo hev unna hemba, yimba os enengvma, kava arana moana lohv, kava vevav? Hev ohona, e yimba keknamangas lohv, mendekli. Wo doa Yesus novm kekaiv ovinna hevna englana, unna, yimba kamba keknam pevna indnahonam elohmanavna, wo noinda ata kava yemba ovinvavmoa, kolvrowolalmba.
30-31 Wo doa henga beswonam nov evevna, upsilm enonglavna, Yesusva keknam ongawolna, manam yimba monglamba ihishunvav. Wo heva os ephonamba deuvmeriniva, himba no moamba wulephovna osva no kembella no kembella, ohona, Yesusva os kamba vini.
Yesus Moahuim Sishona Vrena.
32 No novtitmungilva Yesusmba dasvholaha engavnamba, henga mongla indhana moahuim wulambvna, himba moamba ishovnamoa. Doara tihsongo nihmera sihamnanamba, wo noinda himba moamba ishovnamoa. 33 Yesus wohengvapiangamnana tihsongomba hena nihmeriniva, wo henga no indhanariniva beswonam ishovna. Wo no indhanamba indkumbiva os evekingil vithivna, an osva vev honamba? Daipota eva nemet snamba indhanariniva owai, men Yesusangas lohv.
34 Wo heva os mongla Varisinind hev una, Setanmba hev anglavuhuvoho vrev Yesusmba, wo noinda Yesusva engilinv hena tihsongomba. Varisinindva dasalm uvna.
Yesusmba Wavra Venavna Nom Indhanam Deuvnindm, Sahonam Ten Avnam.
35 Yesusva mindnam lohmana vevna no kembella no kotara diva. Himba os vevna, no sembayangduvrava sihavnamba, indhanam numhowol vevna, yeoa pevmoa weihaloh avramana vevm, wo Sesoatindi nemelalm saivoe. Yesusva mindnam sishona vewol vevna indhanamba, eva snamba ovna, memba uvavulkokla venav, himba ambo nis sishona vewol vevna.
36 Yesusva nomba indhanamba indkumbimba nongalvnamba, hemba mindnam wavra vinvna, hona indhanamba indwonamba aevulvmoa, owai, himba snal aevulv, maim oi, sipsip aralhui, wongalmba vuhebesallamba, indwonamba lovahalmba. Hena nengavnangva mindnam luhungu vinv mana vemamba, wo himba noinda beswonamba aevulvmoa.
37-38 Doa Yesus unna hevtindim olhmona, osonnamba doa nihil lohv, wo esvema, wo yeoa Sesoam mendeklim osihminivm, osm himba homba mindnam andranindmba wolapra vevav, no osonnam kokolma velm, manara, himba osona aral lohv, noinda andranindva himba eskand ambo tuvulv.