Hipru
Honi Tombaiva Geinna Hiprunindmba, Sesoava Ishovna Ombolnashara.
1
Sesoana Ombolva Hevm Nengthalnonoamendekli.
1 Nemetva humeinmba doarava Sesoava moamba ishunvna pina tomonalmba hevna moashulnindnashara. Himba elsus lotho iavna, os vinvnamba, os vinvnamba, indakonda wevsana. 2 Wo daipotava hona nambainam, pivva nengviluwulv, ovimba pethaimba imharavhowolvav, Sesoava doa ishunv pimba hevna ombolnashara. Aralva ombolnana vena pethamba, wo doa himba osoa hevna ombolmba wohkihpiana, manam manam honam vaohotholm. 3 Wo ombolva pusamba vethana woklamsna Sesoanamba, wo pim lavhoaluhunv. Himba aimund ambo snal, Sesoa hev ten avm. Manimani memba Sesoava vewol venamba, ombolva kekaiv ilohv mongawatilm hevna keknasowolmona. Ombol kilumbshuawol vevna pimba sahaposwonindmba, wuvolmba almba. Wo doa himba av Sesoana nihanasis, mendekli king kuwulinda senakembellini.
Sesoana Ombolva Mendeklinonoa, Ovsongolnindva Owai.
4 Ombolva mendeklinonoa, henga he kuvhoawol vev ovsongolnindmba, wo Sesoava hemba nihilva vraohna, noi snal mendeklinonoa, henamba kuvhoawol vinvna. 5 Honamba memba, noinda Sesoava osva ishomnavnamoa mongomba ovsongolnindrinimba osva,
Yimba kana ombol. Daipotava kava os ov, kava yena aral lohv. Buk Song 2:7
Wo henga hev onam,
Kava si hena aral wohlohvav, wo himba si wohlohvav kana ombol. 2 Samuel 7:14
Hona moarava Sesoava aralva Kristusmba nihilva mendekli vrahona.
6 Wo nonamba Sesoava hevna yiveltowondmba ombolmba waiprovnamba hona petharamba, himba os ona, wohposvhoara yunalm Sesoana ovsongolnindoa, hemba okuluvmona velmba.
7 Men honam osm Sesoava ishunvna ovsongolnindmba,
Sesoava kekaiv vena hevna ovsongolnindmba vuvimsna. Himba hemba hevna andranindmba tuhpiawol vena suwemdamsna. Buk Song 104:4
Memba osm, keknasowolva henamba Sesoanaminiangas prunvna, heva os ombolva hevna keknasowolna wohlohvna.
8 Heva os Sesoava ishomnana honam osm hevna ombolmba,
Yimba Sesoa lohv, yimba si king kuwulalm wohavav yunalm yunalm. Yimba si kuwul wulluhunvav pevtindimba, wo os yimba si lehra lohohra lesvhoawol vevav. 9 Yimba und vev besal wevsamangas, sahoklalmba ovov. Wo noinda kava arapevpa yemba kikih vrena, nom kuwulm wulluhunilm, owapevriniva mongova owai, kava omnanamoa. Noinda yimba mindnamba undva kanandhav. Buk Song 45:6-7
10 Wo Sesoa vena, os omnana hevna ombolmba,
Mendekli, manimani suvevnamba, nemetva ye vena pethamba. Wo ye vena englana ovmba. 11 Wo hemba si mueisowa vewolvav, heva os yimba si wohavav yunalm. Hemba si malokolol samblamsna lelao vewolvav. 12 Yimba si pepetowolwolvav kayen tokolmsna. Yimba si vewolwolvra pikianmsna, nomba vethavra, nomba selvlahavra. Wo heva os yimba pevmba es eva weihaloh vrevav? Wo yenamba almba yunalmba si huti vevavmoa. Buk Song 102:25-27
13 Wo heva os Sesoava doava omnanamoa mongomba ovsongolnindrinimba osva,
Ovhoao hui kana nihanasis, verava, kava yena ungundmba slowothovav yena pevna englisram. Buk Song 110:1
14 Heva os ovsongolnindva ivtovolva, himba andra viniv Sesoam, wo hev hemba wolawollohv, nom kolvrowolalm, hem nom he si henga lopshavavm.